In nomine domini amen. Per hoc presens publicum instrumentum cunctis pateat euidenter quod anno a natiuitate eiusdem domini millesimo trecentesimo nonagesimo quinto, indictione tertia, die nona mensis iulii, hora terciarum uel circa, pontificatus sanctissimi in christo patris et domini nostri domini Benedicti diuina prouidencia pape tercii decimi anno primo, in mei notarii publici et testium infra scriptorum ad hoc vocatorum specialiter et rogatorum presentia, in capitulo ecclesie cappelle illustrissimi principis domini ducis Burgundie de Diuione, lingonensis diocesis, coram venerabilibus et discretis viris dominis Johanne Couillerii decano, Lamberto Groiselier, Henrico de Villabarni et Guidone de Braseyo presbyteris ac Guillelmo de Valle diacono canonicis et capitulo ecclesie dicte cappelle capitulantibus ac capitulum facientibus et adinuicem ut moris in eodem capitulo capitulariter congregatis, ac domino Thoma le Pelier de dicta Diuione et presbytero rectoreque seu firmario ecclesie parrochialis beati Michaelis dicte Diuionis commissario seu subdelegato in hac parte, vna cum quibusdam aliis cum clausula et eorum cuilibet insolidum auctoritate apostolica specialiter deputato, personaliter constitutus venerabilis et religiosus vir dominus Guido de Arcu presbyter canonicus et infirmarius monasterii sancti Stephani de dicta Diuione, ordinis sancti Augustini, vicariusque in spiritualibus et temporalibus reuerendi in christo patris domini Roberti de Baubigneyo, decretorum doctoris et dicti monasterii abbatis, ac procurator et procuratorio nomine dominorum abbatis et conuentus eiusdem monasterii, prout de procuratorio huiusmodi constat quibusdam patentibus litteris sigillis dominorum abbatis et conuentus predictorum ut prima facie apparebat sigillatis, quarum tenor inferius est insertus, quasdam litteras apostolicas per dictum dominum nostrum papam prefatis dominis abbati et conuentui super executione facienda nonnullarum diffinitiuarum sententiarum, tam in palatio causarum apostolico per dominos Galhardum de Noua Ecclesia et Johannem Fayditi dicti apostolici palacii causarum auditores, quam per reuerendissimum in christo patrem et dominum dominum Guidonem miseratione diuina episcopum Penestrini sancte romane cardinalem et commissarium in hac parte auctoritate apostolica specialiter deputatum pro dictis dominis abbate et conventu, contra et aduersus dominos decanum et capitulum supradictos, de et super restitutione et reintegratione nonnullarum oblationum ecclesie parrochialis beate Marie de dicta Diuione et vno franco auri et condempnatione expensarum de quibus in ipsis litteris apostolicis fit mentio et eorum occasione latarum confectas vera bulla plumbea ipsius domini nostri pape cum cordula canapis mori romane curie bullatas, sanas et integras, non cancellatas, vitiatas nec in aliqua sui parte corruptas, sed omni prorsus vicio et suspictione carentes, vna cum processibus inde secutis, et instrumento sententie per prefatum dominum cardinalem super premissis late prefato domino Thome subdelegato presentavit exhibuit et tradidit, quarum litterarum apostolicarum tenor sic incipit: (Suivent la pièce du 10 avril 1395, rapportée ci-dessus n° 4, et celle du 8 juillet 1395, rapportée n° 5.) Quibus quidem litteris et processibus, eidem domino Thome subdelegato sic ut premittitur presentatis et per eundem receptis, prefatus dominus subdelegatus, ad instantem requisitionem dicti domini Guidonis procuratoris nomine procuratorio quo supra sibi factam, prefatas litteras apostolicas ac processus et instrumentum sententie predicta omniaque et singula in eis contenta eisdem dominis decano et capitulo intimauit, insinuauit, notificauit et publicauit, ac processus huiusmodi et contenta omnia et singula in eisdem publice alta et intelligibili voce intimari insinuari, notificari, legi, et publicari obtinuit et fecit; dictosque dominos decanum et capitulum et singulares canonicos predictos iuxta formam et tenorem et sub penis et censuris in dictis processibus contentis requisiuit et monuit quatenus prefatos dominos abbatem et conuentum monasterii Sancti Stephani seu procuratorem ipsorum pro eis et nomine eorundem ad possessionem corporalem iuris percipiendi oblationes de quibus supra fit mentio restituant et reintegrent, ac de franco et expensis supradictis plenam et debitam satisfactionem impendant, ceteraque omnia et singula in dictis processibus contenta adimpleant iuxta formam et tenorem, et infra terminum et terminos in eisdem processibus comprehensos. Quibus sic actis prenominati domini decanus et capitulum pecierunt copiam premissorum sibi dari et fieri, quam copiam dictus dominus Guido procurator sibi fieri et dari concessit. Post modum vero incontinenti prefatus dominus subdelegatus litteras apostolicas et processus huiusmodi ac omnia et singula in ipsis contenta, in choro ecclesie dicte capelle, in presentia plurium capellanorum et chorialium eiusdem cappelle ibidem ad diuina celebranda congregatorum, intimauit, insinuauit, notificauit, et publicauit. Deinde idem dominus subdelegatus ad ecclesiam parrochialem beate Marie predictam vna cum eodem domino Guidone procuratore personaliter accedens intimationem, insinuationem, notificationem, et publicationem huiusmodi publice in eadem parrochiali ecclesia fecit, modo et forma premissis in presentia et ad personas discretorum virorum dominorum Girardi et Stephani de Sepeto, rectorium seu firmariorum ecclesie parrochialis beate Marie predicte et plurium aliorum presbyterorum et capellanorum in eadem ecclesia deseruiencium. Super quibus omnibus et singulis supradictis dictus dominus procurator nomine procuratorio quo supra, peciit a me notario publico infrascripto sibi fieri vnum vel plura publicum vel publica instrumenta. Acta sunt hec anno, indictione, die, mense, locis, et pontificatu suprascriptis. Presentibus discretis viris domino Johanne Mugnerii de Escheuanniis presbytero, magistro Alermo de Clenleyaco notario publico, et Odone Douceti de Curtocampo clerico habitatore divionensi, lingonensis diocesis, testibus ad premissa vocatis specialiter et rogatis. Tenor procuratorii de quo supra fit mentio sequitur et est talis. Vniversis et singulis presentes litteras inspecturis, frater Robertus de Baubigneyo licenciatus in decretis, humilis abbas monasterii Sancti Stephani de Diuione, ordinis sancti Augustini, lingonensis diocesis, et totus conuentus eiusdem monasterii, salutem in domino. Notum facimus quod nos, in capitulo nostro ad sonum campane ut moris est congregati et capitulum tenentes nostro et dicti monasterii nomine coniunctim et diuisim, fecimus, constituimus et ordinauimus, ac tenore presencium facimus, constituimus et ordinamus nostros veros et legitimos procuratores, actores, factores, sindicos, yconomos, ac negociorum nostrorum et dicti monasterii gestores generales et certos nuncios speciales, religiosos viros fratres Guidonem de Archu, Robertum magistrum hospitalis beate Marie Diuionis, Philipum de Graneyo, Petrum de Lixeyo, Paririsium de Luto, Guidonem Sarrote, Philibertum de Villa subtus Geureyum concanonicos nostros, Symonem Beaupetit, Johannem de Massingeyo, Nicolaum de Massingeyo, Johannem Nandoille, Dominicum de Ancilleyo, canonicos monasterii beate Marie de Castellione super Sequanam ordinis et diocesis predictorum, Guienetum de Marandolio, Gelietum de Blaseyo, Guidonem de Senceyo, Ytherium Arnoleti, Guillelmum de Fontanis, Guidonem Custet, Stephanum Rotarii, Stephanum Pergamenarii divionenses habitatores, Johannem Fisicos, Lambertum Bartholomei, Johannem de Arceyo, Parisetum de Ysoma, et Johannem Beroso Lingonis commorantes, licet absentes tanquam presentes, et eorum quemlibet insolidum ita quod non sit melior condicio occupantis nec deterior subsequentis, sed quod per vnum ipsorum inceptum fuerit per alium prosequi valeat et finiri, in omnibus et singulis nostris et dicti monasterii causis, querelis et negotiis motis et mouendis, tam pro nobis et dicto monasterio, quam contra nos et ipsum monasterium, communiter et diuisim, contra quascunque personas ecclesiasticas et seculares, et coram quibuscunque judicibus ecclesiasticis et secularibus ordinariis et extraordinariis, auctoritate quacunque fungentibus et quocunque nomine censeantur, videlicet ad agendum pro nobis et dicto monasterio, ac nos et ipsum monasterium deffendendum, libellum seu libellos et petitiones quascunque dandum et recipiendum, exceptiones quascunque proponendum, replicandum, duplicandum, triplicandum, quadruplicandum, litem seu lites contestandum, de calumpnia, malicia et veritate dicenda, in animas nostras iurandum ac prestandum cuiuslibet alterius generis sacramentum quod in causis exigitur et postulat ordo juris, ponendum et articulandum, positionibus et articulis respondendum, testes producendum, litteras acta et instrumenta in modum probationis exhibendum, testes partis aduerse iurare et eorum depositiones publicare videndum, ipsosque testes partis adverse et eorum attestationes reprobandum, et contradicendum litteras, acta et instrumenta contra nos et dictum monasterium in modum probationis et alias exhibitionis impugnandum, expensas petendum, super ipsis iurandum, ac eas taxare, iurare et adiudicare videndum, et recipere beneficium absolucionis nostre simpliciter et ad cautelam ac restitutionis in integrum petendum, impetrandum, obtinendum, concludendum, renunciandum ius, interlocutorias et diffinitivas sententias audiendum, ab ipsis et quolibet alio illato et inferendo grauamine appellandum, appellationes intimandum, insinuandum, innouandum et prosequendum apostolos, petendum et obtinendum curiam, cognitionem et recredentiam hominum, et bonorum nostrorum et dicti monasterii in iuditio et extra juditium quociens opus erit petendum, requirendum et obtinendum, cautiones dandum et recipiendum, garandum seu garandos petendum et obtinendum garantisiamque subeundum et faciendum, opponendum, oppositiones prosequendum, visiones et ostensiones locorum faciendum et fieri petendum et videndum nouis operibus et edifficiis in iure nostro et dicti monasterii factis et faciendis opponendum, et ea contradicendum, ac denunciationem in talibus fieri consuetam faciendum, vnum uel plures procuratores semel vel pluries loco sui substituendum et reuocandum, presenti procuratorio nihilominus in suo robore duraturo, et generaliter omnia alia et singula faciendum, gerendum et exercendum que in premissis et circa ea necessaria fuerint et opportuna, et que nos prefati constituentes faceremus et facere possemus si presentes interessemus, etiam si mandatum aliud exigant speciale. Promittentes nos dicti constituentes nominibus quibus supra bona fide sub voto religionis nostre ac bonorum nostrorum et dicti monasterii omnium ypotheca nos ratum, gratum, et firmum perpetuo habituros, et ex nunc tenore presencium habemus totum et quicquid per dictos procuratores nostros et eorum quemlibet ac per substitutum et substitutos ab ipsis seu eorum altero in premissis et circa ea, actum, factum, dictum gestum ve fuerit seu eciam quolibet procuratum ipsosque procuratores nostros et eorum quemlibet ac substitutum et substitutos ab eis vel eorum altero penitus ab omni satisdationis onere releuare, et de presenti releuamus ac iudicatum solui et juditio sisti cum suis clausis vniversis. In quorum omnium et singulorum premissorum testimonium sigilla nostra presentibus litteris duximus apponenda. Datum et actum in nostris monasterio et capitulo supradictis, die vicesima mensis marcii, anno domini millesimo trecentesimo octuagesimo sexto. Et ego Guillelmus Brunelli de Argeyo, clericus eduensis diocesis, publicus apostolica et imperiali auctoritate notarius predicte intimationi, insinuationi, publicationi, requisitioni, monitioni et aliis premissis omnibus et singulis dum sic ut premittitur per dominum Thomam le Pelier commissarium seu subdelegatum prefatum agerentur et fierent coram eo vna cum prenominatis testibus presens fui, eaque per alium scripta in notam recepi, publicaui, in hanc publicam formam redegi, signoque meo solito hic me propria manu subscribendo signaui requisitus in testimonium omnium premissorum.